Debate: European Social Fund Plus  -
Date: TUESDAY, 8 JUNE 2021
Speaker: David Casa
Country: Germany
Language: MT

Għal aktar minn 60 sena, il-FSE kien l-għodda ewlenija biex l-Unjoni Ewropea tinvesti fin-nies. Flus li jgħinu miljuni ta' nies kull sena. Għajnuna konkreta u li tinħass, u ma hemmx dubju li dawn il-flus ikunu tajbin biex iħallu impatt, naturalment, pożittiv ħafna fuq il-ħajja taċ-ċittadini Ewropej. U issa, għandna FSE ikbar u estiż li jinkludi fih dak kollu li aħna naħsbu illi huwa importanti. Qed ngħid dawk kollha għaliex ix-shadow rapporteurs kollha kienu jaqblu li dan il-FSE għandu jinkludi l-FEAD. Jinkludi wkoll l-EaSI, u għandna wkoll li nilħqu l-għanijiet kollha tal-inizjattiva Garanzija għaż-Żgħażagħ. Il-FSE+ li, bi struttura ġdida, se jgħaqqad flimkien il-fondi li qabel kienu separati. Għala? Biex nagħtu aktar valur lin-nies, lill-familji, lill-ħaddiema, liż-żgħażagħ, lit-tfal, lill-anzjani, lill-persuni bi bżonnijiet speċjali u lil dawk li jħaddmu. Naturalment, fin-negozjati, il-prijoritajiet tal-Parlament kienu ċari. Ridna nassiguraw li dawk l-aktar fil-bżonn ma jistgħux ikunu esklużi. Ridna nkunu ċerti li n-nefqa f'ċerti setturi tkun assigurata, li jkun hemm biżżejjed flus għaż-żgħażagħ, li jkun hemm biżżejjed flus biex jintużaw għal dawk it-tfal li jgħixu fil-faqar u biex niġġieldu l-esklużjoni soċjali. Meta bdejna n-negozjati tagħna żgur ma konniex nafu li se tfaqqa' din il-pandemija. U l-isfidi soċjali u ta' xogħol li din ġabet magħha. Fil-passat, il-FSE dejjem kien kruċjali, dejjem, imma aktar u aktar hu bżonjuż illum biex ngħinu lil dawk li tilfu xogħolhom, biex ngħinu lil dawk li tilfu xogħolhom biex ikollhom it-taħriġ li jixtiequ biex jerġgħu jidħlu fid-dinja tax-xogħol, biex dawk vulnerabbli, mhux talli ma jingħatawx il-ġenb, imma jkunu reintegrati. Biex ngħinu lil dawk l-iktar fil-bżonn fis-soċjetajiet tagħhom, li aktar sabuha diffiċli biex jixtru anke l-aktar affarijiet bażiċi. U għalhekk, il-ħidma tagħna f'dan il-perjodu ma setgħetx, kienet iktar importanti u rilevanti, u li se tħalli l-frott. U llum, b'sodisfazzjon ngħidilkom li l-isforzi tagħna kienu ta' suċċess. Il-Parlament, naturalment grazzi għat-tim ta' negozjaturi li kien b'saħħtu u magħqud, ġab dawn ir-riżultati li ried. Il-prijoritajiet tagħna lħaqniehom, fl-interess taċ-ċittadini kollha tal-Unjoni Ewropea, b'mod partikolari, ilħaqna dawn l-għanijiet. Il-Parlament assigura li dawk l-aktar fil-bżonn ma neskluduhomx. Assigurajna li 3% tal-fondi tal-FSE+ jintużaw għal dan il-għan, u l-ammont ma jinbidilx. Assigurajna li kwart tal-fondi tal-FSE+ jintużaw biex nippromwovu l-inklużjoni soċjali. Assigurajna li l-Istati Membri kollha jassiguraw u jallokaw biżżejjed riżorsi biex jindirizzaw il-qgħad fost iż-żgħażagħ, il-faqar fost it-tfal, b'ammonti minimi li jintużaw fl-aktar Stati naturalment Membri affettwati. Assigurajna li jkun hemm flus biżżejjed biex jassistu l-istakeholders u s-soċjetà ċivili. Imma fhimna wkoll l-importanza li nkunu lesti biex nadattaw f'sitwazzjonijiet ta' kriżi. Anke hawn ridna nsibu bilanċ. Biex ikun possibbli li l-flus jintefqu fejn l-aktar hemm bżonn, bis-salvagwardji kollha. U l-abbozz li se nivvutaw fuqu jirrifletti dawn l-għanijiet tagħna. Fl-aħħar nett nixtieq minn qalbi nirringrazzja, l-ewwel nett Sinjura President, lix-shadow rapporteurs kollha li ħdimt magħhom, u rrid ngħid li qatt ma ħdimt, fi 17-il sena li ili hawn, f'tim daqshekk magħqud, kemm ili nagħmel rapporti. Irrid nirringrazzja naturalment lill-Kummissarju Schmit, li mingħajr l-interventi tiegħu, ħafna drabi, ma konniex naslu għal dan il-ftehim li se nivvutaw fuqu għada. Imma rrid nirringrazzja wkoll lill-Kunsill, lill-Presidenza Kroata, lill-Presidenza Ġermaniża u lill-Presidenza Portugiża. Nirringrazzja wkoll lit-tim tekniku li jiġi mill-amministrazzjoni għall-ħidma impekkabbli. Naturalment, u mhux l-inqas, lill-assistenti tiegħi, għaliex, naturalment, kellhom jaħdmu miegħi l-ħin kollu u, ħafna drabi, għal sigħat twal. Nistgħu verament, ħbieb tiegħi, inkunu kburin b'dak li se nagħmlu għas-seba' snin li ġejjin. FSE+ li se jagħti appoġġ kbir lill-Istati Membri biex jindirizzaw il-kriżi li ġabet magħha l-pandemija. Biex nindirizzaw il-qgħad, biex nagħtu  protezzjoni għal soċjetà ġusta, u lill-ħaddiema li lesti jadattaw għal ekonomija ambjentali u diġitali. Se nimplimentaw il-prinċipji tal-Pilastru Ewropew tad-Drittijiet Soċjali. Għalhekk, kollegi, nappellalkom biex għada tivvutaw favur u, minn qalbi, nerġa' nirringrazzja lil dawk ħadmu miegħi.